**NACRT**

Na temelju članka 35. Zakona o lokalnoj i područnoj (regionalnoj) samoupravi („Narodne novine“

br. 33/01, 60/01, 129/05, 109/07 i 125/08, 33/09, 150/11, 144/12, 19/13 – pročišćeni tekst, i 137/15 – ispravak, 123/17, 98/19 i 144/20) i članka 34. stavak Statuta Općine Dragalić ("Službeni glasnik“ br. 3/18) Općinsko vijeće Općine Dragalić na \_\_\_\_. sjednici održanoj \_\_\_\_\_\_.\_\_\_\_. 2021. godine, donijelo je

**STATUTARNU ODLUKU O IZMJENAMA I DOPUNAMA**

**STATUTA OPĆINE DRAGALIĆ**

Članak 1.

U Statutu Općine Dragalić („Službeni glasnik“ broj 3/18) u članku 18. stavku 1. broj „19“ zamjenjuje se brojem „17“.

Članak 2.

U članku 21. stavku 1. iza riječi „zakonom“ briše se točka i dodaju riječi: „i Statutom.“

Članak 3.

U članku 22. broj “23“ zamjenjuje se brojem „21“, a u stavku 1., 2. i 4. riječi „i njegovog

zamjenika“ brišu se.

Članak 4.

U članku 23. stavku 1. riječ „središnjem“ briše se, u stavku 2 riječ „središnje“ briše se, a u stavku

3. riječi „i njegovog zamjenika“ brišu se.

Članak 5.

U članku 28. stavku 1. iza riječi „zakonom“ briše se točka i dodaju riječi: „i Statutom“.

Stavak 4. mijenja se i glasi:

„Odlukom iz stavka 3. ovog članka određuje se o kojim će se pitanjima tražiti mišljenje te rok u kojem je rezultate održanog zbora građana potrebno dostaviti općinskom vijeću.“

Članak 6.

U članku 29. broj „30“ zamjenjuje se brojem „28“, a iza stavka 3. dodaje se stavak 4. koji glasi:

„Mišljenje dobiveno od zbora građana je savjetodavno za Općinsko vijeće i Općinskog načelnika.“

Članak 7.

U članku 30. stavku 1. na kraju rečenice briše se točka i dodaju riječi: „te podnositi peticije o pitanjima iz samoupravnog djelokruga općine od lokalnog značenja, u skladu sa zakonom i statutom jedinice.“

U stavku 2. riječi: „raspravlja o prijedlogu“ zamjenjuju se riječima: „mora raspravljati o prijedlogu i peticiji“.

Iza stavka 3. dodaje se novi stavak 4. koji glasi:

„Način podnošenja prijedloga i peticija, odlučivanja o njima i druga pitanja uređuju se općim aktom u skladu sa zakonom i ovim Statutom.“

Članak 8.

U članku 35. stavku 3. riječi „i njegovog zamjenika“ brišu se.

Članak 9.

U članku 38. broj “11“, zamjenjuje se brojem „9“.

Članak 10.

U članku 49. stavku 4. alineja 5. mijenja se i glasi:

* „odlučuje o stjecanju i otuđivanju pokretnina i nekretnina Općine i drugom raspolaganju imovinom pojedinačne vrijednosti manje od 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju pokretnina i nekretnina odnosno drugom raspolaganju imovinom. Ako je taj iznos manji od 70.000 kuna tada može odlučivati najviše do 70.000 kuna odnosno ako je veći od 1.000.000 kuna tada može odlučivati najviše do 1.000.000 kuna ako je stjecanje i otuđivanje pokretnina i nekretnina i drugo raspolaganje imovinom planirano u proračunu i provedeno u skladu sa zakonom.“

Članak 11.

U članku 52. stavak 2. mijenja se i glasi:

„Ako Općinsko vijeće to ne učini, općinski načelnik je dužan bez odgode obavijestiti tijelo

državne uprave u čijem je djelokrugu opći akt i dostaviti mu odluku o obustavi općeg akta.“

Članak 12.

Članak 53. mijenja se i glasi:

„Ako nastupe okolnosti zbog kojih je općinski načelnik onemogućen obavljati svoju dužnost zbog

duže odsutnosti ili drugih razloga spriječenosti zamijenit će ga privremeni zamjenik u skladu s odredbama članka 43. a Zakona o lokalnoj i područnoj (regionalnoj) samoupravi.“

Članak 13.

Članak 54. briše se.

Članak 14.

Članak 55. mijenja se i glasi:

„Općinski načelnik može odlučiti hoće li dužnost obavljati profesionalno ili volonterski.“

Članak 15.

U članku 56. stavku 1. riječi „i njegovom zamjeniku“ brišu se.

Stavak 2 . mijenja se i glasi:

„Ako općinskom načelniku mandat prestane nastupom okolnosti iz stavka 1. ovog članka,

pročelnik Jedinstvenog upravnog odjela dužan je obavijestiti Vladu Republike Hrvatske o prestanku mandata općinskog načelnika u roku od 8 dana radi raspisivanja prijevremenih izbora za novog općinskog načelnika.“

Članak 16.

Članak 57. mijenja se i glasi:

„Općinski načelnik može se opozvati na način i po postupku propisanom člancima 22. i 23. stavak 3. ovog Statuta.

Ako je prestanak mandata općinskog načelnika nastupio opozivom, raspisati će se prijevremeni izbori.

Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.“

Članak 17.

U članku 58. stavak 1. mijenja se i glasi:

„Za obavljanje poslova iz samoupravnog djelokruga Općine te obavljanje povjerenih poslova

državne uprave, ustrojavaju se upravna tijela Općine.“

Članak 18.

U članku 66. dodaje se novi stavak 5. koji glasi:

„Informacije o trošenju proračunskih sredstava objavljuju se na mrežnim stranicama Općine u skladu s odredbama zakona i uputama i drugim aktima ministarstva nadležnog za financije tako da budu lako dostupne i pretražive.“

Članak 19.

U članku 74. broj „73“ zamjenjuje se brojem “71.“

Članak 20.

Članak 76. mijenja se i glasi:

„Nadzor zakonitosti rada Općinskog vijeća obavlja tijelo državne uprave nadležno za lokalnu i područnu (regionalnu) samoupravu.

Nadzor zakonitosti općih akata koje u samoupravnom djelokrugu donosi Općinsko vijeće obavljaju nadležna tijela državne uprave, svako u svojem djelokrugu, sukladno posebnom zakonu.“

Članak 21.

Ova Odluka stupa na snagu osmog dana od dana objave u „Službenom glasniku“.